Document ID: 32006D0858

KOMMISSIONENS BESLUTNING
af 28. november 2006
om ændring af beslutning 2005/393/EF for så vidt angår spærrezoner i forbindelse med bluetongue
(meddelt under nummer K(2006) 5607)
(EØS-relevant tekst)
(2006/858/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (1), særlig artikel 8, stk. 3, og
ud fra følgende betragtninger:
(1)
Ved direktiv 2000/75/EF er der fastsat bestemmelser og foranstaltninger til bekæmpelse af bluetongue i Fællesskabet, herunder etablering af beskyttelses- og overvågningszoner og forbud mod, at dyr forlader disse zoner.
(2)
Kommissionens beslutning 2005/393/EF af 23. maj 2005 om beskyttelses- og overvågningszoner i forbindelse med bluetongue og betingelser for flytninger ud af og gennem disse zoner (2) indeholder bestemmelser om afgrænsningen af de overordnede geografiske områder, hvor medlemsstaterne skal etablere beskyttelses- og overvågningszoner (»spærrezoner«) i forbindelse med bluetongue.
(3)
Den 3. november 2006 meddelte Portugal Kommissionen, at der er påvist forekomst af serotype 4-virus i en række yderområder i spærrezone E. Denne zone bør derfor udvides under hensyntagen til de foreliggende data om vektorens økologi og de aktuelle vejrforhold.
(4)
Efter at Belgien, Tyskland, Frankrig og Nederlandene i midten af august og i begyndelsen af september 2006 indberettede udbrud af bluetongue, har Kommissionen flere gange ændret beslutning 2005/393/EF for så vidt angår afgrænsningen af de relevante spærrezoner.
(5)
Den 6. november 2006 underrettede Tyskland Kommissionen om nye udbrud af bluetongue i Nordrhein-Westfalen, Rheinland-Pfalz og Niedersachsen. I lyset af disse oplysninger bør afgrænsningen af spærrezonen i Tyskland og Frankrig ændres.
(6)
Ligeledes den 6. november 2006 meddelte Italien Kommissionen, at der for første gang er påvist forekomst af serotype 1-virus i Cagliari-provinsen i regionen Sardinien, som allerede er omfattet af spærrezone C. I lyset af disse nye oplysninger bør der etableres en ny spærrezone, som omfatter det område, der er berørt af sygdommen.
(7)
Beslutning 2005/393/EF bør ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 2005/393/EF ændres som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 28. november 2006.

Labels: 3
18
6